Mitxat Bulatov
Mitxat Sagadatdinovich Bulatov (1907-yil 18-aprel, Tobolsk – 2004) – meʼmor, tadqiqotchi. Oʻzbekistonda xizmat koʻrsatgan binokor (1970). Meʼmorlik doktori (1974). Leningrad muhandislik qurilish institutini bitirgan (1934). 1937-yil Toshkentga kelib, shahardagi koʻpgina maʼmuriy, turar joy binolarini loyihalashda qatnashgan. Toshkent shahri bosh meʼmori (1940—1964). Oʻzbekiston Meʼmorlar uyushmasi boshqaruvining raisi (1955—1964). 1964-yildan Hamza nomidagi Sanʼatshunoslik ilmiy tadqiqot institutida ilmiy xodim, zamonaviy meʼmorlik boʻlimi mudiri (1967—1991). Samarqand (1937—1938), Fargʻona, Qoʻqon, Kogon, Yangi Urganch (1938—1939), Toshkent (1952—1954)ni rekonstruksiya qilish bosh rejasi muallifi. SSSR Qurilish va arxitektura akademiyasining muxbir aʼzosi. 1992-yildan Xalqaro arxitektura akademiyasining faxriy aʼzosi. Asosiy ishlari: „Paxtakor“ stadioni (1953—1957), „Toshkent“ mehmonxonasi (1955—1957), Samarqanddagi Navoiy va Jomiy haykali (1970, hamkorlikda), Samarqanddagi Ulugʻbek rasadxonasini qayta tiklash loyihasi (1981, A. Asanov bilan) va boshqalar.